પાવર એ શક્તિ છે પછી તે ઇલેક્ટ્રિકનો પાવર હોય કે સત્તાનો પાવર. પહેલાં કોંગ્રેસે પાવર જોયો અને હવે ભાજપ પાવર જોઇ રહ્યો છે. હિન્દુસ્તાનમાં સત્તા પરિવર્તન થયું છે. દેશમાં એક નોન કોંગ્રેસ સરકાર સત્તાના પાંચ વર્ષ પૂર્ણ કરશે. સત્તાના પાવરનું મુખ્યકેન્દ્ર દિલ્હી છે અને દિલ્હીમાં બે ગુજરાતી રાજનેતાઓ નરેન્દ્ર મોદી અને અમિત શાહની પક્કડ વધારે મજબૂત બનતી જાય છે. કહેવાય છે કે આ બન્ને રાજનેતાઓ ગુજરાતના રાજકારણમાં કદી પાછા ફરશે નહીં. મોદી ભારતના વડાપ્રધાન છે અને અમિત શાહ તે પાર્ટીના સુપ્રિમો છે. મોદી જ્યારે ગુજરાતના મુખ્યમંત્રી બન્યા ત્યારે તેમનો ગોલ વડાપ્રધાન થવાનો હતો જ્યારે અમિત શાહનો ગોલ મુખ્યમંત્રી બનવાનો હતો. મોદીનો ગોલ સફળ થયો છે પરંતુ અમિત શાહ મુખ્યમંત્રીતો ન બન્યા પરંતુ તેઓ દેશભરના મુખ્યમંત્રીઓને મુઠ્ઠીમાં લઇને ફરી શકે છે. તેઓ સુપ્રિમ પાવરહાઉસ બની ગયા છે. મોદીની દિશા હવે ગ્લોબલ લિડર તરીકે ઉભરવાની છે ત્યારે અમિત શાહને ભારતના તમામ રાજ્યોમાં સત્તા જોઇએ છે કે જેથી તેઓ મુખ્યમંત્રી બન્યા વિના તેમનાથી અધિક વટ રાખી શકે. સંગઠનમાં સામ, દામ, દંડ અને ભેદ એમ તમામ રસમો અદા કરીને અમિત શાહ તમામ 31 રાજ્યોમાં ભાજપની સત્તા ચાહે છે. ભાજપ અને એનડીએ સમર્થક એવા રાજ્યોની સંખ્યા વધીને 20 થઇ છે. હવે એ દિવસો દૂર નથી કે અમિત શાહના હાથમાં પ્રત્યેક રાજ્યની કમાન આવી જાય. કર્ણાટકમાં ભાજપ આશાવાદી છે, જો આ સ્ટેટ મળે તો એનડીએ શાસિત રાજ્યોની સંખ્યા વધીને 21 થઇ શકે છે.